送蘇太祝歸石城
作者：黄庭堅
朝代：宋

paragraphs: 蘇侯恃才頗跌宕，常欲立談取將相。
風期家世非一朝，於我今爲丈人行。
偶然把酒葉公城，胸懷披盡能謔浪。
畫燭如椽吐白虹，花枝圍坐紅相向。
夜如何其不忍起，風吹日照離筵上。
醉中一笑揮萬金，眼前快意誠爲當。
僕夫結束底死催，馬翻玉勒嘶歸鞅。
南驅面有千里塵，道遠回首幾惆悵。
漢陽津上游女多，何日石城蕩兩槳。
莫倚盧家有莫愁，便成翻手辜前賞。